google/wiki40b huggingface dataset:
Minedykkerkommandoen

Minedykkerkommandoens oppgaver

MDK er Forsvarets eneste stående operative enhet innenfor uskadeliggjøring av eksplosiver på land og i vann. I tillegg til Sjøforsvaret jobber minedykkerne bl.a. med de andre forsvarsgrenene, Politiet og Kystverket. Oppdragene innbefatter farvannsundersøkelser, rydding av historisk ammunisjon, oppdukkende eksplosivrydderoppdrag og nasjonal beredskap mot terrorbomber (IED).
For å klarere farvann benytter minedykkerne avansert teknologi som autonome undervannsfarkoster (AUV) med søkesonar, fjernstyrte undervannsfarkoster (ROV) med kamera, undervannsnavigasjon, håndholdte sonarer og svømmehjelp.
MDK har også trening og spesialutrustning for å kunne bistå i havarisituasjoner og har tidligere bidratt med å fjerne store mengder ammunisjon og objekter ved tidligere fly- og skipshavarier som f.eks KNM Oslo, KNM Orkla og KNM Helge Ingstad.

Utdanning

Veien til operativ minedykker begynner med en grovseleksjon (MDUP1) ved Dykker- og Froskemannssenteret (DFS) på Haakonsvern, der man blant annet gjennomgår fysiske og psykiske tester, samt mestringsevne i vann.
Videre vil personell som blir tilbudt plass på Minedykkerkurset starte utdannelsen på DFS. De som ikke blir tilbudt plass får tildelt annen førstegangstjeneste etter Forsvarets behov (førstegangstjeneste), sendt tilbake til egen avdeling (stadig tjenestegjørende) eller dimittert fra Forsvaret (sivile).
Minedykkerkurset består av 2 moduler: 
Minedykker Utdanningsprogram (MDUP) 2: Grunnleggende minedykkerutdannelse og MDUP 3: Videregående minedykkerutdannelse. 
Lengden på disse er til sammen i underkant av ett år. Kandidater som gjennomfører minedykkerutdannelsen tilfredsstillende og kvalifiserer seg til videre tjeneste blir overført til Minedykkerkommandoen som minedykkeroperatører.
Som operatør og profesjonell minedykker utvikler operatørene seg kontinuerlig innenfor faget og egen spesialisering. De vil få blant annet trykkammeroperatørkurs- og dykkerlederutdannelse. Operatørene kan påregne videre utdanning i Norge og utlandet innenfor sin spesialisering. Avhengig av egne forutsetninger og avdelingens behov sendes utvalgte operatører på befalsutdannelse.

Historikk

Minedykkerkommandoen har bakgrunn i utdannelsen av forsvarets første froskemenn i 1953. Froskemennenes oppgave var å drive rekognosering og sabotasje mot fiendtlige mål over og under vann. De skulle også ha kapasitet til å uskadeliggjøre alle typer sprenglegemer i vann. Froskemennene brukte oksygenapparater med en maksimal dykkedybde på 10 meter. Oppgavene for froskemennene ble omfattende og krevde mange spesialiseringer. Tjenesten ble derfor splittet mellom minedykkere og marinejegere i 1968. Det ble opprettet en minedykkertropp for Nord-Norge og en for Sør-Norge.

Internasjonale operasjoner

Minedykkerkommandoen har deltatt med personell i operasjoner i blant annet Afghanistan, Irak, Syria, Somalia, Estland, Latvia, Litauen og Nord-Makedonia
Canon EOS

Canon EOS (Elektro-Optisk System) er et kamerasystem for autofokuserte 35 mm filmkamera og digitale speilreflekskamera. Systemet ble introdusert i 1987 med Canon EOS 650, og er fortsatt i bruk i Canons serie av digitale speilreflekskamera. Akronymet EOS ble valgt med tanke på den greske gudinnen Eos.
Hovedkonkurrenten er Nikons F-serie og dens etterfølgere. EOS er markedsledende i de fleste land i verden.
Kjernen i systemet er objektivfestet EF som tok over etter FD-festet.
Knut Kleve

Bakgrunn

Knut Kleve var sønn av grosserer Alfred Lauritz Kleve og hans hustru Miriam Blom Bakke.

Annen verdenskrig

Knut Kleve deltok i motstandsbevegelsen mot tyskerne under andre verdenskrig og ble arrestert som 16 åring og satt i fengsel på Grini, men han ble satt fri påsken 1944. Senere pleide han på ordre fra Hjemmefronten omgang med Gestaposjef Hellmuth Reinhard. Hver gang han besøkte Reinhard, løslot gestapisten tre fanger.

Utmerkelser

I 2005 ble Kleve utnevnt til ridder av Republikken Italias fortjenstorden. Den 12. november 2002 ble han tildelt Theodor Mommsen-prisen.
Aleksej Pisemskij

Liv og gjerning

Pisemskij var født i provinsen Kostroma. Etter universitetsstudier i Moskva var han i perioden 1844-1872 tjenestemann i det offentlige, først i sine hjemtrakter, deretter i St. Petersburg og Moskva. Han debuterte som forfatter i 1858 med romanen Bojarsjtsjina, en bok som ble forbudt på grunn av den respektløse fremstillingen av den russiske adelen. Hans viktigste romaner er Tusen sjeler (1858), som skildrer landsbylivet fra ulike sider, og I Malstrømmen (1863), som fikk stor oppmerksomhet på grunn av det politiske inneholdet og den personlege fremstillingen.
Av de dramatiske verkene er det tragedien Ein bitter lagnad frå 1859 som er best kjent. Dramaet skildrer de mørke sidene hos den russiske almuen.
NM i friidrett 1922

Norgesmesterskapet i friidrett 1922 bestod av flere arrangementer som i 1922 kåret norgesmestere i friidrettsøvelsene.
Hovedmesterskapet ble arrangert på Frogner stadion i Kristiania fra 19. til 20. august. Kun menn deltok.
Kongepokalvinner ble Reidar Andersen. 
Se også NM i mangekamp 1922.
Vi vandrer med freidig mot

Vi vandrer med freidig mot er et dikt av Henrik Ibsen, skrevet i 1853 under en utflukt til Ulriken i Bergen. Diktet er tonesatt flere ganger, blant andre av J.U. Wehrli.
Trollflaggermus

Beskrivelse

Lengden på hodet og kroppen er 4,6-5,5 cm og vingespennet er 22–25 cm. Den veier mellom 6 og 15,5 g. Pelsen er mellommørk rødbrun på oversiden, ofte med bleke tupper, og er blekbrun på undersiden. Pelsen er lengre og mindre ensfarget enn hos Pipistrellus pipistrellus. Den er også lengre enn Pipistrellus pipistrellus, med bredere vinger. Fjeset, ørene, vingene og halen er mørke.

Utbredelse og levevis

Trollflaggermus finnes i Europa østover til Uralfjellene, Tyrkia og Kaukasus. Den er en langdistansetrekker som formerer seg og tilbringer sommeren i nordøstlige Europa, men går i dvale og overvintrer i sørvestlige og sørlige deler av verdensdelen. Den kan trekke opptil 2000 kilometer. Funn på oljeplattformer og skip viser at den krysser rett over Nordsjøen og Østersjøen. Ultralydundersøkelser viser at Alpene passeres i en høyde på 1100–3100 moh.
Arten ble først gang funnet i Norge på 1980-tallet, og den er nå registrert langs kysten fra Vestfold til Møre og Romsdal. Det er ikke kjent om arten reproduserer eller overvintrer i Norge, og en del av funnene dreier seg antakelig om trekkende individer som passerer landet. Funn om sommeren tyder på at det kan finnes en ynglende bestand på Sør- og Sørvestlandet.
Som alle andre norske flaggermus lever trollflaggermus av insekter. Den jakter i skog og over både ferskvann og hav. Fjærmygg er det viktigste byttet.

Miljøstatus

Studier fra nordvestlige Europa viser at trollflaggermus er en av de tre flaggermusartene som hyppigst blir drept i vindturbiner; de to andre er storflaggermus (Nyctalus noctula) og tusseflaggermus. Disse artene flyr ganske høyt i de frie luftmasser, mens andre flaggermus flyr lavere og derfor sjelden kolliderer med rotorbladene. Det er helst uerfarne ungdyr som mister livet. Isotopundersøkelser av individer drept ved tyske vindkraftverk tyder på at de drepte trollflaggermusene kommer fra de nordlige baltiske land og Russland. Tap av hule trær er en annen trussel. Arten er regnet som sårbar og er beskyttet i Habitatdirektivet.
Arten er rødlistet i Norsk rødliste for arter 2015, til Sårbar (VU). Kategorien skulle egentlig vært Sterkt truet (EN) hvis man bare så på Norge, men så ble den satt ned et trinn til VU fordi det går bra med arten i nabolandene - og man anser at arten vil kunne innvandre derfra hvis den blir borte hos oss.
Thomisme

Thomisme er den formen for teologisk og filosofisk tenkning som utgår fra Thomas Aquinas. Thomisme har vært særlig utbredt innen dominikanerordenen, og har hatt sterk innflytelse innen den romersk-katolske kirken, ikke minst på 1800-tallet.
Thomismen forener gresk filosofi og kristen filosofi.
Trichocnaeia

Utbredelse

Slekten er utbredt på New Zealand.
De Sjenerte

Tidlig historie

De Sjenerte ble startet i oktober 1979 av Bjørn-Asle Nordli (også kjent som Bobo Maniac), tidligere medlem i bandet Squirms. Besetningen besto også av Tor Østensen, Robert Horvath og Jo Vinkenes. De var inspirert av britisk gladpunk som The Undertones og Cockney Rejects, og var tydelige på at de ville være et alternativ til den oppdressede og ferdigkjøpte 'posørpunken'. Deres første låt, «Gutta Fra 80-åra», som utgjorde hele repertoaret under debutkonserten i begynnelsen av november, signaliserte også at gruppa så framover, snarere enn å reprodusere ’77-ånden.
Jo Vinkenes fikk sparken umiddelbart etter debuten, derfor ble vokal overlatt til Bjørn-Asle Nordli før deres neste spillejobb. Innen de nådde Oslopublikummet i januar, var vokalistrollen gått videre til Morten Tandberg. Gruppa imponerte foran et Lysthuset-publikum som lot seg sjarmere av De Sjenertes uhøytidelige stil og låter som «Folk er rare» og «Rockerne må være nekrofile», sistnevnte med henvisning til gammelrockeres dyrking av avdøde Elvis Presley.
Samtidig ga de ut Si ja til De Sjenerte på sitt eget selskap, Blyge Reckords. Utgivelsen besto av ni låter innspilt i øvingslokalet, og ble gitt ut som en av Norges aller tidligste uavhengige kassettutgivelser. I et antall på kun 9 ble denne lånt og kopiert til andre i regionen. Medlemmene i bandet ga også ut fanzinet Illegal (senere også kjent om Nye Alle Illgal).

Innspilling av EP

Liveopptredener med nærhet, sjarm, pågående naivitet og spilleglede gjorde De Sjenerte til publikumsyndlinger utover 1980, og et av høydepunktene var da de spilte på The Clash-nachspielet på Lysthuset i mai, med hele det britiske bandet måpende foran scenen. I november gikk de i Roxy studio på nyetablerte Zado Records sin regning for å spille inn en EP, Helge Gaarder var produsent og Morten Tandberg ble erstattet med Kåre Sponberg som vokalist.
EP-en fikk samme navn som deres tidligere utgivelse og gruppa fikk opptre på NRKs musikkprogram ZikkZakk våren 1981, men personlige motsetninger internt førte til at De Sjenerte gikk i oppløsning ikke lenge etterpå. Nordli og Sponberg fortsatte å spille sammen i Donk-Donk.
Gnidrolog

Gnidrolog er en britisk rockegruppe som spiller progressiv rock. De har et ganske særegent sound og er ofte sammenlignet med bedre kjente band som Van der Graaf Generator, Jethro Tull og Gentle Giant.

Historie

Bandet ble dannet i 1969 av tvillingbrødrene Colin og Stewart Goldring, som også fikk med seg trommeslageren Nigel Pegrum fra Spice (bandet som senere ble til Uriah Heep), samt Peter "Mars" Cowling på bass, John Earle på vokal og Charlotte Fendrich på piano. De fant på det spesielle navnet ved å skrive etternavnet til tvillingbrødrene baklengs og endre litt på bokstavrekkefølgen for å gjøre det lettere å uttale. I 1972 slapp de både sitt første og andre album, In Spite of Harry's Toe-Nail og Lady Lake, før de, på grunn av økonomiske problemer, ble oppløst. På tross av å ha spilt sammen med relativt kjente band som Colosseum, King Crimson, Gentle Giant, Wishbone Ash, Soft Machine og Magma i løpet av sin korte karriere, har de forblitt i skyggen av disse.
Etter at gruppen ble oppløst, dannet Goldring-brødrene i 1976 et punk rock-band ved navn Pork Dukes. Etter en pause på 27 år, gikk de igjen sammen i 1999 og slapp sitt tredje studioalbum Gnosis i 2000.
Erytus

Levevis

Disse billene lever i møkk og er hyppigst på steder der husdyr beiter. Mange av artene har gått sterkt tilbake, trolig på grunn av bruksendringer i landbruket, blant annet bruk av midler mot innvollsormer som er giftige for larvene.

Utbredelse

Gruppen er utbredt i Sør- og Øst-Europa, Nord-Afrika og Midtøsten.
Bankakademiet

Bankakademiet var en høgskole for bank- og finansutdanning, etablert i Oslo i 1965. Skolen ble i 1994 fusjonert inn i Handelshøyskolen BI.
Skolen var eid av Sparebankforeningen og Den norske bankforening og var en videreføring av de private Bankskolen (fra 1929) og Den høyere Bankskole (fra 1948). Skolens utdanning gikk fra først i tre avdelinger, de to første tok ett år, og den tredje avdelingen, høyskoleavdelingen, var fireårig.
Bankansatte i Norge hadde en periode tariffestet rett til etterutdanning ved Bankakademiet, og 30 000 bankansatte streiket i én time i juni 1989 mot varslene om at akademiet skulle legges ned. Bankakademiet hadde den gang 20 ansatte og 12 700 deltidsstudenter.
Ved fusjonen med BI i 1994 var det 1 935 deltidsstudenter ved akademiet.
Ryfoss

Ryfoss er et mindre tettsted i Vang kommune i Oppland. Stedet har bensinstasjon, et treningsstudio og en liten matbutikk. Høre stavkirke ligger 2 km nord for Ryfoss.
Michael Imperioli

Sopranos

I rollen som Tony Sopranos nevø spiller han Christopher Moltisanti, en rimelig ung og fersk mann som er kommet med i mafia-game. Til tider hender det at han er litt for glad i dop og alkohol, men han er trofast til bossen og Tony tilgir han mange ganger. Hans første forlovede Adriana blir drept etter å ha vært FBI-informant i en periode. Han er også sentral i en skrekkfilm som han og de andre mafiosoene har finansiert, Cleaver. Hans onkel Tony var ikke overbegeistret for denne filmen, siden han trodde den var om hans selv. Han er sønn av en slektning av Tonys kone Carmela, og blir noe upresist omtalt som Tonys «nevø». 
Imperiolis personlige ambisjoner som manusforfatter gjenspeiles også i serien. Han har også skrevet manus for flere av episodene, samt vært medprodusent på en episode.
Imperioli medvirket i de aller fleste episodene av serien som gikk fra 1999 til 2007. Hans siste episode hadde tittelen «Kennedy and Heidi», som endte med at han ble kvalt av Tony etter en bilulykke.
Han ble i 2000 (sammen med en rekke andre fremtredende skuespillere i Sopranos) tildelt Screen Actors Guild Awards.

Andre roller

Imperioli har før Sopranos hatt mindre roller i filmer som blant annet Mafiabrødre (1990) og Last Man Standing (1996). Etter Millenniumskiftet har han blant annet hatt hovedrollen i High Roller: The Stu Ungar Story (2003). Han skrev manus til Summer of Sam (1999). Han har også medvirket i flere av Spike Lees filmer, blant annet Malcolm X (1992).
Han filmdebuterte i 1988 i filmen Alexa hvor han hadde en mindre birolle. TV-debuterte 1994 i krimserien NYPD Blue hvor han hadde en gjesterolle i en episode. I 2005-2006 medvirket han i noen episoder av krimserien Law & Order hvor han spilte Detektiv Nick Falco. Hadde i 1996 en gjesterolle i samme serie.
Han har to barn, Isabella på 16 år og Vadim på 9, med sin kone Victoria Imperioli.
Studenterhytta i Nordmarka

Studenterhytta i Nordmarka eller Studenterhytta på Svartor er oslostudentenes samlingssted i Nordmarka utenfor Oslo. Tomt ble innkjøpt av SI (Studentenes Idrettsklubb) fra Løvenskiold og hytta innviet høsten 1929, med formål å være et samlingsted for friluftsliv, idrett og sosiale aktiviteter. Senere er studenterhytta bygget på flere ganger og er fortsatt et samlingssted for oslostudentene. Den originale OSI-hytta brant ned i 1947.
Sphingulus mus

Utseende

En middelsstor (vingespenn ca. 60 millimeter) svermer. Artsnavnet til arten spiller trolig på den "muse-grå" fargen. Den er ensfarget brun bortsett fra en liten, hvit flekk midt på forvingen og to mer eller mindre utydelige rader av litt mørkere flekker i vingens ytre del.

Levevis

Arten lever i lavtliggende løvskoger dominert av eikearten Quercus mongolica. Larvene har blitt alet opp på trær i askeslekten (Fraxinus), dette er kanskje også deres naturlige vertsplanter.

Utbredelse

Arten er kjent fra Ussuriland, Korea og det nordøstlige Kina.
Byrsalepis

Utseende

Middelsstore (15-20 millimeter), rødbrune til svartbrune oldenborrer.

Utbredelse

Slekten er utbredt i det sørlige Afrika.
Catching Features

Catching Features er et orienteringsvideospill laget av Greg Walker. Dette er et prosjekt han har jobbet med på sin egen fritid i flere år. Til vanlig jobber han i et spillutviklingsfirma Pandemic Studios i Los Angeles.
CF er et videospill som dreier seg om orientering. Man løper gjennom et tredimensjonalt terreng (skog, park, by eller hva som helst) med kart og kompass, og man skal gjennomføre en orienteringsløype akkurat som i virkelig orientering. Det fysiske aspektet mangler, men de o-tekniske utfordringene er i til stede. Man må ta raske avgjørelser, ta ut veivalg, grovorientere, finorientere, og hele tiden prøve å finne den beste traseen i terrenget, både om dagen og om natta (nattorientering er med).
Det er også mulig å delta i online orienteringskonkurranser på Internett. Hver konkurranse er åpen i et gitt tidsrom og i dette tidsrommet kan man når som helst delta. Når konkurranseperioden er over, går seieren til den som har best tid. Man kan løpe så mange ganger man vil, men det er kun første forsøk som teller. Etter løpet kan man i et intuitivt system sammenlikne veivalg og strekktider med de andre løperne, og du kan se løpet i reprise med «GPS». Hvis man vil kan man legge ut egne kart og konkurranser. Alle som deltar i online-konkurranser havner på rankinglista på spillets hjemmeside. Fra tid til annen kan man også delta i spesielle turneringer med premier. I fjor ble Orienteering Today Catching Features World Series 2006 arrangert, sponset av kjente aktører som Vavrys og Moscompass.
Induviduelle løyper spilles med intervall- eller fellesstart mot virtuelle motstandere. Etter hver løype får du poeng basert på de andre løperne den dagen. Når du får nok poeng åpnes ny løyper.
Siden starten har CF blitt levert med en kart-editor som man kan lage sine egne kart med. Det følger også med en kartgenerator («randomizer») som kan spytte ut nye kart i det uendelige. Men disse kartene er ikke er spesielt realistiske eller varierte. Men med den siste store CF-oppdateringen som ble sluppet den 13. oktober 2006 fulgte det med et nytt program som svært enkelt lar deg importere et hvilket som helst orienteringskart i OCAD-format og konvertere det til et terreng som kan brukes i spillet. Dette har gjort at det nå florerer av høyst varierte og interessante kart i online-konkurransene. I tillegg bringer dette med seg til nå uante muligheter for tredimensjonal visualisering av orienteringskart.
Et løp varer typisk i 5-10 min, og det finnes både kortere og lengre varianter. Sekundene i CF tikker av gårde mye fortere enn i den virkelige verden. Dette er for at kilometertidene skal bli noenlunde realistiske. Løpshastigheten er nemlig ganske mye høyere i CF enn i virkeligheten. På denne måten sikres det at vanskelighetsgraden ikke blir for lav.
Ockhams barberkniv

Ockhams barberkniv (latin: lex parsimoniæ, «påholdenhets lov») er et problemløsende prinsipp i vitenskapsteori som ble framsatt av William av Ockham (ca. 1287–1347). Han var en engelsk fransiskanermunk og skolastisk filosof og teolog i middelalderen. Prinsippet hevder at blant to mulige hypoteser (eller forklaringer), og begge hypoteser stiller likt, da er det mest sannsynlig at den enkleste er den riktige. Prinsippet slår fast at man skal ikke anta flere foreteelser eller ting enn hva som trengs for å forklare de observasjoner man gjør. Det er en tommelfingerregel om parsimoni (sparsommelighet og selvbeherskelse).

Historie

Betegnelsen «Ockhams barberkniv» ble første gang benyttet i 1852 i tekster av William Hamilton (1788–1856), århundrer etter William av Ockhams død i 1347. Ockham oppfant ikke denne «barberkniven»; tilknytningen til ham har sin årsak i den hyppighet som han benyttet seg av den. Ockham uttrykte prinsippet på flere måter, men den mest populære versjonen er Non sunt multiplicanda entia sine necessitate («enheter bør ikke mangfoldiggjøres unødvendig») som ble formulert, ikke av Ockham, men av den irske fransiskaner og filosof John Punch (Johannes Poncius) i hans kommentarer fra 1639 på tekstene til John Duns Scotus.
Opphavet til hva som er blitt kjent som «Ockhams barberkniv» er sporet tilbake til tekstene til tidligere filosofer som John Duns Scotus (1265–1308), Robert Grosseteste (1175–1253), Maimonides (Moses ben-Maimon, 1138–1204), og selv Aristoteles (384–322 f.Kr.). Aristoteles skrev i Analytika posteriora (gresk: Ἀναλυτικὰ Ὕστερα) at «vi kan anta overlegenhet ceteris paribus (andre ting er like) av demonstrasjonen som avledes fra færre forutsetninger eller hypoteser.» Klaudios Ptolemaios (ca. 90–168 e.Kr.) uttrykte noen lignende: «Vi betrakter det som et godt prinsipp å forklare fenomen med den enkleste hypotese mulig.» I middelalderen skrev Thomas Aquinas (1225–1274): «Om en ting kan bli gjort adekvat ved hjelp av én, er det overflødig å gjøre det ved hjelp av flere; for vi observerer at naturen ikke benytter to redskaper der hvor ett er nok.»
Corto Maltese

Corto Maltese av Hugo Pratt er en italiensk albumtegneserie (opprinnelig utgitt som bidrag i seriehefter) om sjømannen og eventyreren Corto Maltese. Figuren ble introdusert i 1967 i føljetongen «Balladen om det salte hav», som av mange regnes som den første egentlige tegneserieromanen. «Corto Maltese» er en av de seriene som var med på å danne grunnlaget for voksentegneserier. Den gjenkjennes ved hyppige litterære og historiske referanser, samt av Pratts uttrykksfulle svart-hvitt-strek. 
Hugo Pratt skrev 29 fortellinger, både i roman- og novelleform. Noen kom opprinnelig ut på italiensk, andre på fransk. Fra 2015 ble serien gjenopptatt av spanjolene Juan Diaz Canales og Rubén Pellejero. Foreløpig er det kommet to album i den nye serien, ingen av dem er oversatt til norsk.
Pratts serie har kommet på norsk i tre omganger, først fra 1986-1990, da forlaget Cappelen utga fire album, deretter i 2006, da Egmont utga sju, samt fra 2015, da Minuskel forlag begynte å utgi serien kronologisk ordnet etter heltens liv. Minuskels serie, oversatt av Jon Rognlien, ble fullført våren 2019.

Norsk utgivning

Utgaver i sort-hvit er markert med brun tekst, utgaver i farger med magenta tekst.
Serampore

Serampore eller Frederiksnagore er en tidligere dansk koloni i Bengal i India. Kolonien ble solgt til Det britiske ostindiske kompani i 1845.
I byen ligger det lille universitetet Serampore College. Universitetet ble grunnlagt av tre baptistmisjonærer i 1819. Ved kongelig resolusjon i 1829 ble byen opphøyd til den tredje universitetsby i Det danske monarki (etter København og Kiel). Serampore College er det eldste universitetet i India og det første moderne universitetet i Asia.
Surf's Up (album)

Bakgrunn

Jack Rieley ble ansatt som The Beach Boys' nye manager høsten 1970. Han påsto at han kunne sørge for at bandet igjen fikk respekt fra publikum og kritikere etter at albumet Sunflower ikke ble den suksessen de forventet. Reiley var DJ, men hadde imponert bandet på falsk grunnlag, da han påsto at han var en prisvinnende byråsjef i NBC i Puerto Rico.  Rieley insisterte på at Carl Wilson skulle ta den musikalske sjefsrollen, og at Brian Wilson skulle gjøre ferdig sangen «Surf's Up». Han sørget også for at bandet fikk spille som gjester under en Grateful Dead-konsert i april 1971.
Brian Wilson nektet til å begynne med å delta på ferdigstillingen av sangen «Surf's Up», så Carl Wilson la vokal på musikken som ble spilt inn i 1966. På slutten av innspillingene kom allikevel Brian Wilson for å hjelpe til med å få sangen ferdig. Carl Wilsons nyinnspilte sekvens ble klippet sammen med opptak fra 1966, og deler av «Child Is Father of the Man», også fra SMiLE-prosjektet, ble flettet inn i avslutningen.
Brian Wilson ferdigstilte også sangen «'Til I Die», som Mike Love mente var for deprimerende og ikke passet for The Beach Boys. «A Day in the Life of a Tree» var den eneste helt nye Brian Wilson-sangen på albumet. «Long Promised Road» og «Feel Flows» var Carl Wilsons første skikkelige låter og han spilte nesten alle instrumentene selv.  Brian Wilson mente at Bruce Johnstons «Disney Girls (1957)» var et mesterverk, og blant andre Art Garfunkel og Cass Elliot har spilt inn sine versjoner av sangen.
Skahammartunnelen

Skahammartunnelen er en 23 meter lang tunnel med ett løp på tidligere fylkesvei 62 kalt Svinberget og Vettamyra i Sunndal kommune. Den ble i 2000 erstattet av Øksendaltunnelen som en del av rassikring på strekningen.